Vanhus (Kramsu)
Lepoa vanhus itsellesi suo.
 Mit’ auttaa sua raataminen tuo?”

 ”Jo raskaaksi sinulle käypi työ;
 Ei kädessäsi kirves puuta syö”.

 ”Teit työtä nuorna; nyt jo vanha oot:
 Nyt vuorostansa nuoret raatakoot”.

 Vakaasti vanhus silmäs puhujaa:
 ”Ei tehtäväänsä kesken jättää saa”.

 ”Mä raadoin ennen käsin voimakkain;
 Nyt heikontunut lienen voimiltain”.

 ”Mut miksi työstä kesken luopuisin?
 Työalan määräs Luoja kullekin”.

 ”Ken jättäis työnsä Luojan säätämän?
 Työaika onpi aika elämän”.

 ”Sentähden raadan; raadan täällä vaan
 Siks, kunnes kutsun Luojaltani saan”.